To mænd er blevet idømt dagsbøder for at frembringe trusler mod Hanstholm Asylcenter i en film med animerede missilangreb.

To jævnaldrende mænd midt i fyrrerne fra Hanstholm-området er tirsdag blevet dømt for trusler mod Hanstholm Asylcenter. I oktober 2015 lavede de to mænd en video, der viste Hanstholm Asylcenter blive bombet med to missiler. Videoen blev efterfølgende publiceret på den enes Facebookprofil. De to mænd, der er barndomsvenner, blev efterfølgende sigtet for brud på racismeparagraffen, og tirsdag blev de så begge idømt otte dagbøder á 500 kroner. Politiets anklager havde på forhånd sagt, at man kunne overveje en betinget dom, fordi en video virker mere voldsom end blot at skrive noget på Facebook. - Dommen er i overensstemmelse med praksis, og jeg er tilfreds med, at retten også siger, at det er værre at lægge en video op end at skrive noget racistisk, siger specialanklager ved Midt- og Vestjyllands Politi Lise Hebsgaard. De to mænd modtog dommen.